Njumatano, Machi 20
Tigaga gwakanwo nĩ ngoro, amu no gũtũma wĩke ũũru.—Thab. 37:8.
Andũ arĩa mahiũkagĩrũo na ihenya monanagia marakara mao na njĩra ya kũrumana. Hatarĩ nganja ũmũndũ ũyũ wa tene ndũngĩrehe gĩkeno thĩinĩ wa famĩlĩ. Bibilia nĩ ĩkoragwo na itũmi njega cia kũheana mũkaana wĩgiĩ marakara, kũrumana, na kũgũthũka. (Ef. 4:31) Ũndũ wa kĩeha nĩ atĩ, mĩtugo ta ĩyo kaingĩ ĩthiaga ĩthũkĩte nginya ĩgatũma mũndũ eke maũndũ ma ũhinya. Andũ a thĩ no mone mũndũ gũkoragwo na marakara ta arĩ ũndũ wa ndũire, no mũtugo ũcio ndũgoocithagia Mũũmbi witũ. Andũ aingĩ maabatarire kwamba kwĩyaũra mĩtugo ĩyo mĩũru mbere ya mahotete kwĩhumba ũmũndũ mwerũ. (Kol. 3:8-10) Mũtugo wa kũheenania o naguo nĩ ngumo ya ũmũndũ wa tene. Kwa ngerekano, andũ nĩ maheenanagia mũno ũhoro-inĩ wĩgiĩ kũrĩha igooti kana makaheenania nĩguo metheme gũkuua mũrigo wa mehia mao. No ngũrani na ũguo, Jehova nĩ “Mũrungu ũrĩa wa ma.” (Thab. 31:5) Kwoguo, endaga “o mũndũ” harĩ athathaiya ake “aragie ma na ũrĩa ũngĩ” na ‘ndakaheenanagie.’ (Ef. 4:25; Kol. 3:9) Nĩ ũndũ ũcio, no mũhaka twaragie ma o na angĩkorũo gwĩka ũguo nĩ gũgũtũconorithia kana gũtũrehere maũndũ matarĩ mega.—Thim. 6:16-19. w17.08 18 ¶3, 5; 20 ¶12-13, 15
Aramithi, Machi 21
Ũhoro wake nĩũhanyũkaga narua mũno.—Thab. 147:15.
Ũmũthĩ, Jehova atũtongoragia kũgerera Kiugo gĩake, Bibilia. Na “ũhoro wake nĩũhanyũkaga narua mũno” na njĩra ya atĩ akoragwo ehaarĩirie gũtũhe ũtongoria wa kĩĩroho hĩndĩ ĩrĩa tũraũbatara. Ta wĩcirie ũrĩa ũgunĩkaga nĩ ũndũ wa gũthoma Bibilia, gũthuthuria mabuku ma “ngombo ĩrĩa njĩhokeku na njũgĩ,” kwĩrorera JW Broadcasting, gũthoma ũhoro kuuma jw.org, kwaranĩria na athuri a kĩũngano, na kũnyitanĩra na Akristiano arĩa angĩ. (Mat. 24:45) Na githĩ nduonete atĩ Jehova nĩ ahiũhaga narua gũkũhe ũtongoria wake? Mwandĩki wa Thaburi nĩ aamenyaga ũrĩa andũ a Ngai a tene meekagwo maũndũ mega. No o tu maarĩ rũrĩrĩ rũrĩa rwahetwo “ũhoro” wa Ngai, na makamenyithio “mĩtugo ĩrĩa aathanĩte, o na matua marĩa atuĩte.” (Thab. 147:19, 20) Ũmũthĩ, nĩ tũrathimĩtwo tondũ no ithuĩ tu thĩinĩ wa thĩ twĩtanĩtio na rĩĩtwa rĩa Ngai. Tondũ nĩ tũmenyete Jehova na Kiugo gĩake nĩ kĩrutaga wĩra ũtũũro-inĩ witũ, nĩ tũkenagĩra gũkorũo na ũrata wa mwanya hamwe nake. Githĩ ndũrĩ na itũmi nyingĩ njega cia kwanĩrĩra “Goocai Jehova”! na gwĩkĩra arĩa angĩ ngoro o nao manĩrĩre ũguo o ta mwandĩki wa Thaburi ya 147? w17.07 20 ¶15-16; 21 ¶18
Njumaa, Machi 22
Gũtirĩ mũthigari wĩingĩragia biacara-inĩ cia ũtũũro, tondũ nĩ arenda gwĩtĩkĩrũo nĩ ũrĩa wamũtuire mũthigari.—2 Tim. 2:4.
Arũmĩrĩri a Jesu ũmũthĩ, arĩa nĩ hamwe na mbũtũ ya ndungata cia mahinda mothe makĩria ma milioni ĩmwe, nĩ mahũthagĩra ũtaaro ũcio wa Paulo kũringana na ũrĩa maũndũ mao mekũmetĩkĩria. Nĩ methemaga kũhenererio nĩ andũ arĩa magaathagĩrĩria indo o hamwe na thĩ ĩrĩa ĩmathiũrũrũkĩirie na makaririkanaga ũtaaro ũyũ: “Muohori nĩ ngombo ya mũmuohoreri.” (Thim. 22:7) Gĩkeno gĩa Shaitani nĩ kuona tũkĩhũthĩra mahinda maitũ mothe na hinya witũ wothe gũtungata tũrĩ ngombo cia biacara cia thĩ ĩno yake. Matua mamwe no matũme tũtũũre tũrĩhaga mathiirĩ mĩaka mĩingĩ. Mathiirĩ marĩa moimanaga na kũgũra nyũmba nene, gĩthomo kĩa igũrũ, kũgũra ngari ya goro, kana gwĩka ũhiki mũnene no matũme tũgĩe na mathĩna manene ma kĩĩmbeca. Nĩ tuonanagia ũũgĩ rĩrĩa twahũthia ũtũũro witũ na twanyihia mathiirĩ o hamwe na mahũthĩro maitũ, nĩguo tũkorũo na wĩyathi wa gũtuĩka ngombo cia Ngai handũ ha ngombo cia biacara cia thĩ ĩno.—1 Tim. 6:10. w17.07 10 ¶13
swh_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn